
Hunan adfyfyriad ysgrifenedig ar fy mherfformiad fel athrawes yn meithrin sgiliau llythrennedd dysgywr yn y Gymraeg.
 
Y fideo: https://www.youtube.com/watch?v=CccpZDWENuQ&feature=youtu.be

Tra ar brofiad mewn ysgol gynradd, datblygais fy nghrefft o drosglwyddo sgiliau llythrennedd i’r disgyblion gan fanylu yn benodol ar feithrin eu sgiliau llafar a darllen. Bwriad yr aseiniad yma yw adfyryrio ar y profiad hwnnw, gan hefyd edrych ar ffyrdd i esblygu fy arfer broffesiynol. Cydnabydda Bower (2014) yr effaith sydd i ddysgu llythrennedd i ddysgwyr gan nodi y dylai fod fel taith i ddisgyblion ddarganfod pŵer iaith, ar lafar ac yn ysgrifenedig. Gan fy mod yn y dosbarth Meithrin, penderfynais ganolbwyntio ar hyn gan geisio meithrin y sgiliau sydd eu hangen er mwyn dechrau adnabod strwythr brawddeg syml, er enghraifft rhediad y frawddeg, gan fy mod yn teimlo bod hyn yn rhoi dechrau cadarn iddynt er mwyn dysgu sut i ddarllen yn annibynnol. Pwysleisia Davis (2016) yr angen i ddysgu darllen oherwydd ei fod yn datblygu'r meddwl a’r dychymyg. Roedd y Gymraeg yn ail-iaith i’r dysgwyr, ond roeddent o allu uchel ac felly roedd hi’n bwysig fy mod i’n dechrau gyda’r elfennau sylfaenol tra hefyd yn eu ymestyn ymhellach.
       Sylwais o wersi eraill bod y dysgwyr yn mwynhau defnyddio caneuon o fewn gwersi ac er mwyn llwyddo roedd yn elfen bwysig i mi geisio cynnwys fel fy mod yn ennyn diddordeb o’r cychwyn cyntaf. Drwy wneud hyn, roedd y disgyblion yn rhan llawn o’r wers ac yn fodlon i gymryd rhan drwyddi draw. Roedd ymgysylltu â’r dysgwyr yn hanfodol i’w dysg a’i datblygiad. Ymddengys ymchwil NYU Steinhardt (2006) bod cyswllt sylweddol rhwng cyfranogiad disgyblion a’u llwyddiant yn academaidd. Felly credaf y mwyaf o ymgysylltiad oedd gan y disgyblion, y mwyaf yr oeddent yn meddwl am y wers, felly yn astudio, yn amsugno ac yn dysgu sgiliau llythrennedd. Hyderaf bod defnddio’r caneuon wedi helpu’r disgyblion i ddysgu a deall gwahanol synau lleferydd ac wrth wneud hynny, yn eu cynorthwyo i ddysgu sgiliau pwysig ar gyfer siarad a datblygu darllen yn ddiweddarach. Pwysleisia ICANCharity (2016) y pwysigrwydd o ganu ar gyfer datblygu iaith a chyfathrebu ynghyd â sgiliau cymdeithasol, corfforol ac emosiynol. Er mwyn gwella’r agwedd hyn, dylwn i fod yn sicr o bob cân cyn addysgu’r wers fel bod rhediag fwy esmwyth i’r wers fel nad yw’n tarfu ar y dysgu. I ategu at effeithiolrwydd yr addysgu, defnyddiais ystumiau er mwyn cyfleu geiriau, er enghraifft “ble?” a “sgrwbio” er mwyn ceisio dyfnhau ystyr dealltwriaeth y disgyblion. Yn ôl Capone a McGregor (2004), mae ystumiau ac iaith lafar yn gysylltiedig yn niwrolegol. Felly meddyliaf bod hyn wedi bod yn llwyddiannus wrth gysylltu mecanweithiau’r ymennydd sy'n cefnogi'r defnydd o ystumiau â'r rhai sy'n cefnogi lleferydd ac iaith. Fodd bynnag, credaf y gall hyn fod yn gryfach fyth os petawn i wedi ei wneud yn amlach, er enghraifft drwy wneud ystym penodol ar gyfer bob cân. Y tro nesaf, awgrymodd fy mentor i blethu ffurf Pie Corbett yn fy ngweithgaredd fel bod yr ystumiau yn helpu i nid yn unig i ddysgu’r iaith Gymraeg, ond ei gofio hefyd. Crybwylla Talk for Writing (2020) bod defnyddio dull Pie Corbett yn galluogi i ddysgu ddarllen yn annibynnol ar gyfer amrywiaeth o gynulleidfaoedd a dibenion. Trwy wneud hyn, byddai’n galluogi i’r disgyblion symud o ddarllen gan ddibynnu ar yr athrawes tuag at annibyniaeth i ddarllen eu hunain. Byddai’n galluogi’r plant i ddynwared yr iaith sydd ei hangen arnynt, cyn ei ddarllen a'i ddadansoddi. Er hyn, credaf bod y disgyblion wedi cael y cyfle i ddysgu drwy stori drwy gysylltu llun a brawddeg. Teimlaf bod hyn wedi gweithio’n dda oblegid bod yn dysgu strwythr i’r disgyblion pan maent yn dechrau darllen eu hunain. Cytuna Heacademy.ac.uk (2018) gan nodi bod dysgu drwy stori yn fodd o wneud synnwyr drwy naratif. O ganlyniad, gwelais bwrpas wrth i mi ddefnyddio geirfa megis “yn gyntaf” ac “yn ail” fel bod y dysgwyr yn gallu mynd ati yn annibynnol i drefnu’r stori. Darllenais yr eirfa gan ddefnyddio fy mys i bwyntio at pob un gair wrth fynd yn fy mlaen, o’r chwith i’r dde. Yn fy marn i, roedd hyn yn bwysig er mwyn codi eu ymwybyddiaeth o brint a bod print wedi'i drefnu mewn ffordd benodol, er enghraifft, gwybod bod print yn cael ei ddarllen o'r chwith i'r dde ac o'r top i'r gwaelod. Teimlaf drwy wneud hyn, roedd yn galluogi iddynt wybod bod geiriau'n cynnwys llythrennau a bod bylchau yn ymddangos rhwng geiriau. Gellir dadlau felly wrth i’r disgyblion fod yn rhan annatod o’r wers, er enghraifft pan yn dewis y frawddeg a’r llun oedd yn cyd-fynd a’r gân, bod hyn wedi adlewychu’r nôd yma.
Yn ystod fy ngwers, roedd yn bwysig i mi gwestiynu’r dysgwyr er mwyn eu herio. Dywed Hall (2016) bod cwestiynu yn allweddol er mwyn darganfod yr hyn y mae disgyblion yn ei wybod eisioes fel fy mod wedyn yn gallu defnyddio’r wybodaeth hynny er mwyn sgaffaldio cynnydd bellach. Penderfynais y cwestiynau’n ofalus o flaen llaw fel fy mod i’n gallu adnabod dealltwriaeth y disgyblion. O edrych ar adborth blaenorol gan fy mentor, sicrhais fy mod yn cynllunio fy nghwestiynau gan gyfateb â tacsonomeg Bloom. Roedd hyn yn darparu fframwaith bwysig fel fy mod yn galluogi’r disgyblion i feddwl ar lefel uwch (Bloomstaxonomy.org, d.d). Gofynais cwestiynau syml, ond effeithiol gan gymryd sylw craff o atebion y dysgwyr. Meddyliaf bod hyn wedi gweithio’n dda oherwydd roedd yn annog y disgyblion i feddwl allan yn uchel ac felly yn cyd-blethu gyda’u sgiliau llafar drwy gwrando ac ymateb. Yn ogystal, hyderaf bod fy nghwestiynau wedi cymell y disgyblion i ddatblygu diddordeb am y pwnc am eu bod yn cael y cyfle i adeiladu eu sgiliau meddwl beirniadol tra yn grymuso dysgwyr i deimlo’n hyderus am eu syniadau. Credaf wrth gwestiynu’r disgyblion, roedd yn eu hannog i wrando a’r ymatebion eu gilydd ac felly yn gyfle i ennyn parch eu cyd-ddisgyblion. Roeddwn yn gweld bod y cwestiynau yn ehangu dealltwriaeth y disgyblion. Nid oedd hyn yn rywbeth yr oedd wedi croesi fy meddwl i ddechrau, ond wrth i’r disgyblion fwy abl eu gallu ateb cwestiynau, roedd yn rhoi hyder i’r disgyblion gallu is ateb gan eu bod yn dysgu oddi wrth y person mwy gwybodus. Nid yn unig cysyllta hyn â damcaniaeth Vygotsky o’r person mwyaf galluog (McLeod, 2018), ond mae hefyd yn cysylltu â syniad Vygotsky (1962) bod iaith yn datblygu o ryngweithio cymdeithasol, sydd yn fy marn i, yn allweddol pan yn meithrin sgiliau llythrennedd dysgwyr. Fodd bynnag, er yn sicr i’r cwestiynau hwyluso’r dysgu drwy trafodaeth weithredol, credaf nad oeddwn i wedi cymryd maintais o hyn ddigon wrth ystyried llais y disgybl. Pwysleisa Estyn (2019) y pwysigrwydd o gynnwys llais y disgybl pan yn cynllunio gwersi megis llythrennedd. Honna bod dysgu da yn crybwyll gwrando ar ymatebion dysgwyr i “wella dysgu disgyblion.” Wrth adfyfyrio, gwelaf bod nifer o gyfleoedd wedi codi lle buaswn i wedi gallu gadael i’r disgyblion arwain y dysgu, ond yn hytrach, roeddwn i wedi canolbwyntio gormod efallai ar gael strwythr pendant i’r wers. Pe tawn i’n cael cyfle i wneud y wers eto, byddwn i’n sicr yn efelychu’r cyfleoedd hyn am eu bod yn gyfle da i’r disgyblion ymarfer sgiliau llafar a thrafod, a byddai, yn y pendraw yn ategu at eu dychymyg wrth ddarllen. Drwy wneud hyn y tro nesaf, byddai’n datblygu fy ngallu i drosglwyddo sgiliau ieithyddol hanfodol i’r dysgwyr am eu bod yn rhoi’r cyfle i mi arsylwi ar eu hiaith naturiol, ffoneg a’u treigladau sydd, yn wirioneddol bwysig wrth fagu eu sgiliau darllen.
Tra yn meithrin sgiliau llythrennedd y disgyblion, roeddwn yn ailadrodd strwythr gyda phob cân. Er enghraifft yn ailadrodd y frawddeg ac yna’n cyfri’r nifer o eiriau yn y frawdeg gan ailadrodd a modelu. Mae ailadrodd yn hanfodol er mwyn sicrhau bod gwybodaeth newydd yn aros yn y côf yn hir-dymor (Evidence Based Teachers Network 2017). Yn ogystal, nid dyma’r tro cyntaf i mi wneud y stori yma gyda’r disgyblion a credaf bod hyn wedi taro ar ei ganfed gan bod y dysgwyr yn elwa o ailadrodd yr un testun. Teimlaf wrth i’r disgyblion wrando arnaf yn ei ddarllen eto, bod yn gwneud y testun yn fwy cyfarwydd, sy'n cefnogi eu sgiliau llythrennedd. Trwy ailadrodd y stori, meddyliaf bod wedi ategu at sgiliau darllen y disgyblion oblegid bod y dysgwyr yn gallu manylu ar wahanol bethau bob tro y mae’n cael ei ddarllen iddynt. Er enghraifft, y stori ei hun, y lluniau neu yn yr achos yma, y nifer o eiriau yn y frawddeg, sydd hefyd yn caniatau dysgu trawgwricwlaidd wrth gynwys elfen o rif (Barnes, 2015). Teimlais yn gadarnhaol am yr agwedd yma o’r wers am fy mod yn gweld bod cyd-ddweud  y nifer o eiriau yn ymestyn eu cof, ac erbyn diwedd y wers, roedd y dysgwyr yn dechrau gwneud hyn yn annibynnol ac felly yn profi eu cynnydd o ymwybyddiaeth o eirfa, sy’n gysylltiedig a darllen da (Chard a Osborn, d.d). I wella, dylwn i wedi ynganu’r geiriau’n arafach fel fy mod i’n modelu yn well wrth ddarllen y geiriau iddynt.
I gloi, er fy mod i’n teimlo bod y wers wedi mynd yn hwylus, rwy’n cydnabod bod llefydd i mi esblygu fy arfer broffesiynol. Byddwn i’n mynd ati yn awr i ymarfer ynganu geiriau yn arafach drwy ddarllen dros brawddegau’r stori fy hun yn gyntaf cyn trosglwyddo’r wybodaeth i’r disgyblion. Y tro nesaf, byddwn i’n craffu ar gyfleoedd i wrando ar llais y disgybl drwy caniatau cyfleoedd yn ystod y wers i drafod syniadau. Er mwyn gwella, mae’n hanfodol fy mod i’n gwrando ar gyngor fy mentor ac yn ceisio plethu ffurf Pie Corbett yn y weithgaredd. Byddai hyn yn fuddiol pe tawn i’n ailadrodd y wers gan ddefnyddio’r un ystumiau bob tro. Ar y cyfan, rwy’n teimlo fy mod i wedi bod yn llwyddiannus wrth fagu sgiliau darllen o fewn y dosbarth meithrin. Yn bennaf, mae hyn oherwydd roedd y dasg yn gyraeddadwy i’r disgyblion dan sylw ac yn rhoi cyfle iddynt ddeall strwythr brawddeg a’u hymwybyddiaeth bod hynny yn cynnwys nifer o eiriau.

